b'\n_START_ARTICLE_\nGarcilaso Aguado S\xc3\xa1nchez\n_START_SECTION_\nBiografia\n_START_PARAGRAPH_\nVa n\xc3\xa9ixer a Mazarambroz (Toledo) el 13 de gener de 1926 i va morir a l\'Hospitalet de Llobregat (Barcelona) el 25 de juliol de 2011. _NEWLINE_Fill i n\xc3\xa9t d\'ugetistes, es va afiliar a l\'organitzaci\xc3\xb3 juvenil de PSOE (Pioneros-JSU) als onze anys. En plena guerra civil, inicia la seva col\xc2\xb7laboraci\xc3\xb3 en la Federaci\xc3\xb3n de Trabajadores de la Tierra en tasques d\'administraci\xc3\xb3 i organitzaci\xc3\xb3. En 1947 s\'afilia a l\'UGT i al PSOE._NEWLINE_Va viure a Catalunya des dels vint-i-quatre anys i ve\xc3\xad de l\'Hospitalet des de l\'estiu de 1952. Va rebre la seva formaci\xc3\xb3 b\xc3\xa0sica a l\'escola p\xc3\xbablica durant els anys de la 2a Rep\xc3\xbablica espanyola, de 1931 a 1939, i fins al seu trasllat a Catalunya, va treballar com a jornaler al camp. Va cursar estudis de comptabilitat i economia. tamb\xc3\xa9 de llengua i literatura francesa a l\'Institut Franc\xc3\xa8s de Barcelona, tot i que es considerava un autodidacte.\n_START_SECTION_\nActivitat sindical\n_START_PARAGRAPH_\nVa treballar  a l\xe2\x80\x99empresa Pegaso (Empresa Nacional de Autocamiones, SA) entre els anys 1951 i 1974 on exerc\xc3\xad c\xc3\xa0rrecs dels quadres t\xc3\xa8cnics mitjans  i va ser un dels fundadors i dirigents d\'UGT des dels temps de la clandestinitat fins ben avan\xc3\xa7ada la transici\xc3\xb3. Va participar en la primera vaga que es convoca a Pegaso en els anys 50 y en totes les que es van convocar des d\xe2\x80\x99aleshores. A l\xe2\x80\x99any 1955 particip\xc3\xa0 en un tancament a la f\xc3\xa0brica y el Governador civil va enviar a la policia. El mes de abril de 1969 fou detingut i dut a la comissaria de Via Laietana on qued\xc3\xa0 detingut uns dies. El 1972 va assumir responsabilitats en la Federaci\xc3\xb3 del Metall de Catalunya.\n_START_SECTION_\nActivitat pol\xc3\xadtica\n_START_PARAGRAPH_\nA partir de 1970, com a membre de l\'Associaci\xc3\xb3 d\'Amics de les Nacions Unides a Espanya, col\xc2\xb7labora en els treballs d\'aquesta associaci\xc3\xb3 per ampliar espais de llibertat. Va contribuir amb altres companys a donar suport organitzatiu i log\xc3\xadstic a les organitzacions socialistes, tant de partit com de sindicat, fins que es va poder dotar aquestes organitzacions d\'algun local social, tot i que inicialment, fossin dissimulats com acad\xc3\xa8mies, assessories laborals, etc._NEWLINE_La seva activitat pol\xc3\xadtica i sindical va ser  fonamentalment entre els treballadors de PEGASO fins a 1974, any en qu\xc3\xa8 va participar en la reorganitzaci\xc3\xb3 de la Federaci\xc3\xb3 Socialista de Catalunya del PSOE. Com a secretari de pol\xc3\xadtica sindical va promoure l\'articulaci\xc3\xb3 dels grups socialistes entre els treballadors de les grans empreses de Catalunya. Tamb\xc3\xa9 va assumir c\xc3\xa0rrecs de direcci\xc3\xb3 i executius en el Partit dels Socialistes de Catalunya (PSC-PSOE), entre ells la primera secretaria de l\'Hospitalet, abans i despr\xc3\xa9s de la fusi\xc3\xb3 de les dues formacions socialistes._NEWLINE_En produir-se la legalitzaci\xc3\xb3 del Partit Socialista, Aguado es va dedicar a organitzar el PSOE i la UGT a l\'Hospitalet. Va ser el resonsable d\'un grup de socialistes que vivien a l\'Hospitalet i treballaven a la Pegaso. Des del 1974 tenien una assessoria laboral a Bellvitge que era una tapadora. Cap al 1975, cada organitzaci\xc3\xb3, PSOE i UGT va aconseguir local propi. El de la UGT  era un altell a Bellvitge, per\xc3\xb2 un any m\xc3\xa9s tard es trasllad\xc3\xa0 a Santa Eul\xc3\xa0lia. Un cop legalitzats, el primer secretari de la UGT fou Juan Ignacio Pujana i el del PSOE fou Garcilaso Aguado._NEWLINE_En l\'\xc3\xa0mbit de la representaci\xc3\xb3 institucional, va ser regidor i tinent d\'alcalde a l\'Ajuntament de l\'Hospitalet, des de les primeres eleccions municipals democr\xc3\xa0tiques, el 1979, fins a l\'any 1987. Va gestionar entre altres, l\'\xc3\x80rea d\'Obres i Serveis Municipals i va ser portaveu del Grup Municipal Socialista. Aix\xc3\xad mateix, va ser membre de la Diputaci\xc3\xb3 de Barcelona, on va desenvolupar la seva tasca com a diputat president de l\'\xc3\x80rea d\'Agricultura i Medi Natural i membre de la Comissi\xc3\xb3 de Govern.\n_START_SECTION_\nRecuperaci\xc3\xb3 de la mem\xc3\xb2ria democr\xc3\xa0tica\n_START_PARAGRAPH_\nEls \xc3\xbaltims anys de la seva vida els va dedicar a la recuperaci\xc3\xb3 de la mem\xc3\xb2ria democr\xc3\xa0tica i a difondre la lluita de molts homes i dones de la seva  generaci\xc3\xb3 per recuperar les llibertats democr\xc3\xa0tiques. Aquest era tema central de la seva participaci\xc3\xb3 en el programa "Cr\xc3\xb2nica sentimental" de R\xc3\xa0dio l\'Hospitalet. Va formar part del grup promotor de l\xe2\x80\x99Associaci\xc3\xb3 El Pont de la Llibertat de L\xe2\x80\x99Hospitalet Antifranquista.'